Avignon

Avignon ( Avinhon abo Avignoun) je město a gmejna w regionje Provence na juhu Francoskeje. Leži při wuchodnym brjoze rěki Rhone a ma něhdźe 90.000 wobydlerjow, z kotrychž bydli 15.000 znutřka měšćanskich murjow. Avignon je najwjetše město a zarjadniske sydło departmenta Vaucluse.

Wot 1309 do 1423 bě Avignon sydło romsko-katolskich bamžow a ma tohodla přimjeno „bamžowske město“. Gotiski bamžowski palast (Palais des Papes) ze 14. lětstotka kaž tež cyłe stare město a sławny móst přez Rhone (Pont d'Avignon, Pont Saint-Bénezet) słuša k swětowemu herbstwu UNESCO. Stare město je wobdate wot sylnych a hač do dźensnišeho intaktnych měšćanskich murjow.

Tež na kulturnym a wuměłskim polu ma Avignon dla tamnišeho festiwala wěsty wuznam tež zwonka Francoskeje. W lěće 2000 bě město jedna z dźewjeć kulturnych stolicow Europy.

 Wotkaz